text: Så er det vedtaget: F-16 sendes afsted
  02 oktober 2014 kl. 07.55
  Syv danske F-16-fly letter kl. ca. 10.30 fra Flyvestation Skrydstrup. De sendes i kamp mod Islamisk Stat med støtte fra 94 stemmer. EL og Uffe Elbæk stemte imod.
  Folketinget vedtog torsdag med beslutningsforslaget B123 at sende syv F-16-fly af sted fra Skrydstrup mod den voldelige islamistiske gruppe, Islamisk Stat, med 94 stemmer mod 9 stemmer.
  Beslutningen blev taget kl. 9.35 - og i Fighterwing Skrydstrup forventer de at skulle bruge ca. tre kvarter på at sende jagerne afsted.
  TV SYD er naturligvis med i Skrydstrup.
   
  Flyvevåbnets F16-fly er af typen Fighting Falcon og kan både kæmpe mod andre fly i luften og gennemføre præcise bombninger af mål på jorden. F16-flyet fløj første gang i 1974, og seks år senere blev jagerflyet en fast del af det danske forsvar. I dag har flyvevåbnet 30 operative F16-fly samt et par stykker i reserve. Til dagligt fungerer F16-flyene som "luftens politi" i Danmark og er konstant klar til at rykke ud mod uidentificerede fly i det danske luftrum. Dette kaldes afvisningsberedskab. De danske F16-fly har været med i internationale operationer og støttet Nato-soldaterne i Afghanistan. Seks F16-fly blev i 2011 sendt til Libyen for at deltage i flere operationer under Gaddafi-styret. Kampflyene har også patruljeret i de baltiske lande i 2011, da disse lande ikke har et afvisningsberedskab.Kilde: Forsvaret.dk
  
  